# **Elnök**

**Kalina Gergely,** *elnök*

|  |  |
| --- | --- |
| Dátum | Esemény |
| 2012.09.20., 26., 10.03., 10.10., 10.17., 11.07., 11.14., 11.21., 11.26., 11.28., 12.05., 12.19. | Elnökségi ülések |
| 2012.09.20., 09.24., 10.10., 10.25., 10.29., 11.05., 11.19., 11.26., 12.03. | Egyetemvezetői értekezletek |
| 2012.09.24., 11.05., 11.26. | Szenátusi ülések |
| 2012.09.24., 10.18., 10.25., 10.29., 11.12., 11.19, 11.26., 12.03., 12.10. | Rektori Vezetői értekezletek |
| 2012.10.29., 12.03. | Gazdasági Tanács ülés |
| 2012.12.05. | Költségvetési Bizottság ülés |
| 2012.10.24., 12.05. | OHÜB ülés |
| 2012.09.20., 10.01., 10.04., 10.08., 10.18., 10.29., 11.05., 11.07., 11.08., 11.13., 11.16, 11.19., 11.20., 11.21., 11.29., 11.30., 12.03., 12.05., 12.06. | Tematikus és stratégiai egyeztetések egyetemvezetőkkel |
| 2012.10.05., 10.25., 11.12. | Részvétel részönkormányzat elnökségi vagy választmányi ülésén, küldöttgyűlésén, vezetőképzőn |
| 2012.09.21., 09.25., 09.27., 10.08., 10.12., 10.16., 10.18., 10.24., 11.06., 11.13., 11.14., 11.16., 11.19., 11.21., 11.29., 11.30., 12.03., 12.13., 12.14. | Tematikus és stratégiai egyeztetések belső és külső partnerekkel (CUSE, Karrierközpont, Szolgáltatásszervező Kft., BEAC, Kupon Portfólió, MCC, GHF Group, MedicArt stb.) |
| 2012.10.01., 10.15., 11.02., 11.19., 12.03. | EHÖK Kabinetülés |
| 2012.09.21.,10.19-10.21., 10.26. 11.09-11.10., 11.27., 12.07. | HÖOK Vezetőképző, Közgyűlés, Választmány, rendezvények, egyeztetések |
| 2012.10.05., | Sportos Vezetőképző |
| 2012.10.18. | ELTE Fitnight |
| 2012.10.27. | Alumni Est |
| 2012.11.02-11.4. | EHÖK Kabinethétvége |
| 2012.11.20. | Határon túli aktivista csereprogram |
| 2012.11.27. | Palacsintabisztró |
| 2012.12.10. | ELTE Hallgatói Fórum |
| 2012.12.12. | HÖOK Demonstráció |

**Tematikus beszámoló**

A 2011. szeptember 20-tól kezdődő időszakban az elnökség üléseit minden héten megtartottuk, kivéve az őszi szünetet, illetve a 10.24-i Küldöttgyűlés napját.

Az Elnökség soraiban örömmel köszönthettük **Bubla Áron** (ÁJK), **Kiss Ádám** (IK), **Verderber Éva** (PPK), **Máté Anna** (TÁTK) megválasztott, és **Müller Barbara** (BGGYK), **Hartyándi Mátyás** (KOLHÖK), **Varsányi Viktória** (TÓK) újraválasztott elnököket.

Folyamatosan foglalkoztunk a felsőoktatási aktualitásokkal, és a kapcsolódó feladatokkal, így stratégiai kérdésekkel, Nftv. módosítókkal, rendelet koncepciókkal, demonstrálással, a HKR átdolgozásával, vagy éppen a Neptun bevezetésével kapcsolatos feladatokkal.

Az **Nftv.** kapcsán újabb módosítási hullám indult el a térítési és juttatási kérdéseket, illetve a finanszírozást integrálva a törvénybe. Véleményünket a HÖOK és a MRK számára egyaránt eljuttattuk, a tervezett **2013-as felsőoktatási** **keretszámok** kapcsán pedig az ELTE Online hasábjain is véleményt nyilvánítottunk.

Vendégül láttuk egyeztetés keretében **Baumstark Beáta** Karrierközpont vezetőt, **Dr. Cseszregi Tamás** oktatási igazgatót, **Nagy Dávid** HÖOK elnököt, **Dr. Mezey Barna** rektor urat, illetve **Iszály Balázs** Esz. Kft. ügyvezetőt. Nagy Dávid és csapatának támogatásáról ugyancsak döntöttünk.

Egyik fő témát az elnökség számára a **Neptun** bevezetése jelentette. A rendszer bevezetésének előkészítésében a beszerzési eljárás kezdetétől próbáltunk aktívan részt venni, és a konverzió időszakában, majd azt követően is a kommunikációra helyzetük a hangsúlyt. Oktatási Igazgató Úr támogatása mellett a HÖK több lehetőséget kapott tanfolyamokon való részvételre, az egyeztetések kevés fennakadástól eltekintve folyamatosan zajlottak. A Neptun már biztonságosan üzemel, a konverzióval fellépő problémák megoldása folyamatosan zajlik. További kihívásokat a kiegészítő lehetőségek (kérvénykezelés, kollégiumi modul, OMHV stb.) felhasználása jelenti.

Dr. Mezey Barna rektor úrral egyeztettünk az Egyetem stratégiai elképzeléseit illetően, aktívan alakítottuk a BEAC sporttelep lehetséges sorsát, valamint egyeztettünk felsőoktatási és Kft-ket érintő ügyeket illetően. Rektor Úr jelezte, hogy különösképpen a **nemzetköziesítés** és a **minőségbiztosítás** területén számít a HÖK partnerségére.

Döntést hoztunk rendezvények, így a **Gólyakupa** és a **IV. ELTE Sítábor** kapcsán és örömmel nyugtáztuk a hírt, hogy az ELTE engedélyt kapott **iskolaszövetkezet** alapítására, amellyel kapcsolatban lezárult az egyeztetés a dékánokkal, már csak vezetői döntésre várunk.

Kinevezésre kerültek az alelnökök, referensek, megbízottak és az ELTE Online főszerkesztője a tisztújító Küldöttgyűlési ülésnek megfelelően, majd Kovács Zoltán lemondását követően Jánosi Attilát (TTK) neveztem ki gazdasági alelnöknek, míg Zaránd Péter lemondását követően Csörgics Mátyás (TTK) segít minket a feladatok ellátásában. Gondoskodtunk az Elnökség hatáskörébe tartozó delegálásokról is. A kabinetnek Baczkó Norbert kabinetfőnök november elején hatékony szakmai és csapatépítő hétvégét szervezett.

A kabinet megfelelő képzettsége és az érdekképviselet hatékonysága érdekében fontosnak tartjuk, hogy országos és nemzetközi szinten is megjelenjünk, ezért Ávéd Krisztina külügyi alelnök Brüsszeli kiküldetésben vett részt. Ugyancsak fontos eredmény, hogy részt fogunk venni az **ESU** soron következő tavaszi közgyűlésének megszervezésében.

Az Elnökség döntött a **Sport- és Kulturális Pályázat** kiírásáról, amit megint az aktuális jogszabályi környezethez igazítottunk.

Az Elnökség elé terjesztett részönkormányzati **alapszabályokat** véleményeztük, és az EHÖK EB közreműködését kértük az aktualizálásuk során. A Doktorandusz Önkormányzat alapszabályának előkészítése is az utolsó fázisba lépett.

Részt vettünk a **HÖOK** tisztújító közgyűlési ülésén, ahol az elnökségi döntésnek megfelelően egyhangúlag támogattuk a HÖOK elnökét, elnökségét és felügyelő bizottságát. Aktívan részt vettünk továbbá a HÖOK Vezetőképzőjén, többen előadói minőségben is.

Az Egyetemet érintő **zárolás** a HÖK **működésére** és a **hallgatói juttatásokra** is hatással volt. Surján dékán úr (TTK) kérdését követően a hallgatói juttatások zárolásba való bevonására is sor került, amit az Elnökség igyekezett körültekintően végrehajtani. Surján dékán úrnak megismételt, 2013-ra vonatkozó felvetését következetesen elutasítottam a hallgatók szociális helyzetét és motiváltságát szem előtt tartva.

Az Elnökség a **könyvtári díjtételek** változásait többségében elfogadta, ugyanakkor bizonyos esetekben kifogással élt, amiket a Könyvtári Tanács megtárgyalt.

Különösen november közepétől **működési és érdekképviseleti problémák** léptek föl, mind delegálások, mind a Küldöttgyűlés kapcsán. Ennek következményeképpen jelenleg az EHÖK JB határozatképtelen, valamint a HÖOK Választmányban nincs ELTE-s póttag. A Szenátusban a képviseletet helyreállítottuk. A DOSZ kapcsán nem alakult kis hasonló működési és érdekképviseleti vita, így a DOSZ Egyesület, illetve a majdani DOSZ nagy arányban ELTE delegáltakkal lesz feltöltve az illetékes államtitkársággal lefolytatott rövid vitát követően.

Megkezdtük a pénzügyi zárást, így a részönkormányzatok költségvetésének állásáról és a szerződésállományunk teljesítésével kapcsolatosan folyamatosak az egyeztetések. Az Elnökséget folyamatosan tájékoztattam az Egyetemet érő megszorítások tragikus, drámai helyzetet előidéző állásáról. Reakciónkat a felsőoktatási átalakításokkal kapcsolatos általános véleményformálás keretein belül adtuk meg.

Örömmel támogattuk az ÁJK HÖK karitatív kezdeményezéseit (ELTE Mikulás, Palacsintabisztró).

A Szenátus ülésének anyagait elnökségi üléseken előzetesen minden alkalommal megtárgyaltuk, a hallgatók érdekeit minden alkalommal a lehetőségekhez mérten maradéktalanul képviseltük. Minden ülésen teljes létszámban képviseltettük magunkat.

Rektor Úrral a Szenátus ülésének előterjesztéseit az ülés előtt egyeztettem, tájékoztattam az Elnökség álláspontjáról.

A **Szenátus november 26-i** ülésén több, a hallgatói érdekképviseletet alapjaiban érintő döntés született. A hallgatói képviselet aránya a Szenátus (több, hallgatói tag által is támogatott) döntése értelmében nem éri el az Nftv-ben meghatározott törvényi maximumot, 25%-ot. Az Egyetem legfőbb döntéshozó szerve a továbbiakban nem paritásos elven működik. A Szenátus megtagadta továbbá az EHÖK Alapszabály jóváhagyását, valamint az ÁJK Kari Tanácsát felhatalmazta, hogy az SzMR általános részének megfelelő módosítása esetén csökkentse a hallgatói részvétel arányát.

Az EHÖK Elnökségével közösen a hallgatói képviseletet **megosztó folyamatok ellen** fogunk fellépni a továbbiakban, így törekedni fogunk a Kari Tanácsokban a hallgatói képviselet arányának megőrzésére.

Az Egyetemvezetői Értekezleteken részt vettem, az ezeken elhangzottakról az Elnökséget minden alkalommal tájékoztattam, a hallgatók érdekeit maradéktalanul képviseltem. Rektor Úrral ezen felül is egyeztettem a hallgatókat érintő aktuális kérdésekben.

Rektor Úr megtisztelő felkérésének köszönhetően részt veszek a Rektori Vezetői Értekezletülésein is, ígyRektori Főbiztos Úrral együttesen a legfőbb előkészítő szervben is képviseljük a hallgatók igényeit.

A **szolgáltató szervezeti egységekkel az EHÖK kapcsolata kiegyensúlyozott**, problémamentes, **partneri**. Tervezett lépéseiket előzetesen egyeztettük, a hallgatókat érintő kérdésekben alkotott véleményünk minden alkalommal befogadásra került, az **együttműködés** egyre szélesebb perspektívái nyíltak meg.

A **Karrierközpont**, a **Szolgáltatásszervező Kft.** és az **Oktatási Igazgatóság** vezetőivel rendszeresen történik **kölcsönös egyeztetés, stratégiai tervezés**, mely alkalmakkor Baczkó Norbert kabinetfőnökkel biztosítjuk a **hallgatói érdekek érvényesülését**.

Lassanként a mindennapi működésünk részévé válik a fokozott intenzitású, negatív felhangú kommunikáció a **felsőoktatási kormányzati döntésekkel** kapcsolatban. Az elmúlt időszakban jellemzően a beletörődés és az alkalmazkodás kötötte le energiáinkat, azonban a legújabb, 874 milliós zárolás bejelentésének a hatására előbb a néma tiltakozást választva a „szénszünet” munkanevet kapó csökkentett egyetemi működés támogatásáról döntöttünk.

A **felsőoktatási keretszámok** kihirdetését követően az aktív, egyébként országos szinten egyedülállóan hatékony kommunikációs csatornáinkon túlmutató tiltakozás mellett foglaltunk állást. A HÖOK-kal közösen becsatlakoztunk az MRK-val folytatott egyeztetésekbe, december 10-én pedig a Hallgatói Hálózattal és egyéb formális és informális szerveződésekkel közösen ELTE-s Fórum lebonyolításában vettünk részt az Egyetemvezetés támogatásával. December 12-én a **financiális, szociális is egyéb következmények ellen** szervezett HÖOK tüntetésen aktív, szervezői szerepet vállaltunk.

A kormányzat felsőoktatás-politikája követhetetlen (nincs), ezért a **tiltakozást fenntartjuk**, amíg nem szembesülünk élhető, fenntartható, megvalósítható koncepcióval.